Βασικό Ένστικτο

Υπόθεση της ταινίας

Η πλοκή της ταινίας επικεντρώνεται στον ντετέκτιβ Νικ Κάραν, ο οποίος ερευνά το βίαιο θάνατο του Τζόνι Μπόζ, ενός ροκ σταρ, ο οποίος φονεύτηκε κατά τη διάρκεια συνουσίας με όργανο δολοφονίας έναν παγοθραύστη. Κατά το χρονικό διάστημα των ερευνών, ο Κάραν εμπλέκεται ερωτικά με την κύρια ύποπτο της δολοφονίας, την Κάθριν Τραμέλ, μια αινιγματική και διάσημη συγγραφέα, η οποία στο τελευταίο της βιβλίο είχε περιγράψει τη δολοφονία ενός ροκ σταρ με τον ίδιο ακριβώς τρόπο, όπως συνέβη αργότερα η δολοφονία του Μποζ. Κατά τη διάρκεια της ανάκρισης η Κάθριν είναι πολύ άνετη και δηλώνει αθώα και καθώς δεν υπάρχουν επιβαρυντικά στοιχεία σε βάρος της αφήνεται ελεύθερη από τις αρχές. Παράλληλα, την ίδια περίοδο, η επιτυχημένη συγγραφέας ετοιμάζει το νέο της βιβλίο με κύριο πρόσωπο έναν ντετέκτιβ. Ο Νικ Κάραν αρχικά δείχνει αποφασισμένος να αποδείξει την ενοχή της και ερευνώντας το παρελθόν της ανακαλύπτει νέα επιβαρυντικά στοιχεία. Στην πορεία όμως την ερωτεύεται και αρχίζει να αμφιβάλλει για την εμπλοκή της στο φόνο, ενώ μια νέα δολοφονία έρχεται να επισπεύσει τις απρόβλεπτες και καταιγιστικές εξελίξεις που θα ακολουθήσουν. Τα πράγματα περιπλέκονται ακόμα περισσότερο, όταν μία γυναίκα από το παρελθόν της Κάθριν και το παρόν του Νικ θα κληθεί να δώσει εξηγήσεις για την παλιά γνωριμία της με τη συγγραφέα.   Το βασικό ερώτημα για το "ποιος είναι ο δολοφόνος" παραμένει ανοιχτό και στο τέλος του έργου.

Επικρίσεις πριν την κυκλοφορία της ταινίας

Πριν ακόμη την κυκλοφορία της, η ταινία επικρίθηκε για τη σεξουαλική βία, η οποία παρουσιάζεται με λεπτομέρεια. Μέχρι και η κοινότητα για τα δικαιώματα των gay εναντιώθηκε στην ταινία, καθότι απεικονίζει και μία ομοφυλοφιλική σχέση, όπου η αμφίφυλη γυναίκα απεικονίζεται ως εν δυνάμει ψυχοπαθής, ναρκισσίστρια ύποπτη για δολοφονία.

Η επίμαχη σκηνή με το σταυροπόδι

Σε μία συνέντευξη της Στόουν, το 2006, σχολιάζοντας την περίφημη σκηνή, όπου ανοίγει τα πόδια της και εμφανίζεται το αιδοίο της, η ίδια δήλωσε πως δε γνώριζε ότι αυτό ήταν εκτεθειμένο. Βλέποντας μάλιστα την επίμαχη σκηνή στη δοκιμαστική προβολή της ταινίας ένιωσε τόσο αμήχανα που χαστούκισε τον σκηνοθέτη. Όντας σοκαρισμένη και θεωρώντας πως η συγκεκριμένη σκηνή θα της κατέστρεφε την καριέρα, ενημέρωσε τον δικηγόρο της, για να κινηθούν νομικά. Κατόπιν όμως σκεπτόμενη ψύχραιμα, κατέληξε στο συμπέρασμα πως αν ήταν αυτή η σκηνοθέτης, θα ήθελε η ταινία να μείνει έτσι, όπως και έγινε τελικά. Η επίμαχη σκηνή δεν ήταν στο σενάριο του Τζο Έστερχαζ και προστέθηκε κατόπιν πρωτοβουλίας του σκηνοθέτη της ταινίας Πωλ Βερχόβεν, ο οποίος εμπνεύστηκε την ιδέα από πραγματικό περιστατικό.

Η παγκόσμια και διαχρονική επιτυχία της ταινίας

Παρά τις αρχικές αντιδράσεις, η ταινία κατέληξε να είναι μία από τις πιο επιτυχημένες εισπρακτικά στη δεκαετία του 1990, συγκεντρώνοντας πάνω από 350 εκατομμύρια δολάρια, παγκοσμίως. Στο κινηματογραφικό αυτό έργο πιστώνεται η κατοπινή ελευθερία απεικόνισης σεξουαλικών σκηνών στο Χόλιγουντ. Μελετητές αναφέρονται σε αυτήν «ως ένα neo-noir αριστούργημα, που παίζει και καταρρίπτει την κλασική αφήγηση των φιλμ νουάρ».  Πλέον το "Βασικό Ένστικτο" συγκαταλέγεται στις κλασικές και πιο εμβληματικές ταινίες όλων των εποχών.  Το 2006 βγήκε στις κινηματογραφικές αίθουσες και το σίκουελ της ταινίας ονόματι Βασικό Ένστικτο 2.